open-index/open-wikipedia-markdown huggingface dataset:
Нотни систем

**Нотни систем** — систем у хторим паралелни горизонтални линиї за записованє звукох односно тонох зоз окремнима  знаками хтори ше волаю — ноти. 

Нотни (або линийни) систем зоз штирома линиями представел и предложел Ґвидо зоз Ареца у 11. вику. 

У сучасней пракси ше хаснує нотни систем хтори ма пейц главни линиї и штири пражнїни, хтори ше находза помедзи линиї. Додаваю ше потребни кратки смужки над и под нотни систем такв. помоцнїци. На тот способ ше нотни-линийов систем преширює же би ше до ньго могло уписац вельо вецей ноти. Ноти ше пишу на линиї, и до пражнїнох, а тиж под першу линию и над пияту линию, док висши и нїзши ноти вимагаю хаснованє помоцних смужкох-помоцнїцох.  

Нотни систем подрозумює применьованє елементох музичней нотациї як цо то ключ,тактову ознаку-(смужку) тактовку, ознаки за файту такта, знаки  алтерациї, односно пред'знаки-ацидентали, паузи итд.

Уложиц ПРИКЛАД нотней системи (5.линиї+ 4. пражнїни)

За записанє музики за хтору потребно вецей нотни системи (за полифону музику, оркестерску, камерну, хорску, композицийни записи за клавир,  гарфу , орґулї,  хасную ше  знак  **аколада**. Аколада  ше ище наволує  **велька тактовка**. То заградзенє на початку вецей нотних/линийних системох. Заградзенє може буц буц просте, угласте лєбо габасте (фиґуралне).

## Почитац ище тото:

::- Линийни систем

## Вонкашня вяза

* staff Нотни систем, *www.merriam-webster.com*

## Референци

Катеґория:Музика
Катеґория:Теория музики
Катеґория:Музични термини
Скерцо

**Скерцо** (ит. *Scherzo* – шала, шалїво) то музична форма а часц є симфониї, сонати, квартета або є самостойна музична композиция жившого, швидкого темпа, зоз оштрейшим ритмом и гармонийскима пременками, углавним у тродїлей розмири такта. Найчастейше то дїло швидкого, ритмично-оштрого руха.

## Характеристики

Вельке число скерцох демонструю рижнородни ниянси музичного гумору. Розвили ше вельочислени комплекси технїки граня хтори можу пренєсц „бурйово“ композиторски идеї: гумористични вименки мелодийского мотива хтори ше преноша од реґистра по други реґистeр або зоз єдного инструмента на други, а зоз тим ше доставаю рижни музични колорити. Шицки файти нєназдаваюцих – „нєсподзиваньох“, приказованє даяких єдноставних зявеньох у нєзвичайним, чудним шветлє лєбо його ламанє, премесцанє итд. Скерцо ше богато розвивал и звонка сонатно-симфонийского циклуса. Найвисши досяги посцигли Шопеново штири скерца, хторим структура и змист ширши и озбильнєйши од звичайного скерца 

## Форма

По форми, скерцо идентични менуету т.є. представя зложену тродїлну (трочасцову) писню А-Б-А. Штредня часц писнї углавним мирнєйшого характеру од першей часци, и од хторого ше тиж може розликовац по темпу и тактовей розмири. Же би одвитовал пропорцийно спрам других ставох сонатного циклусу, пре швидши темпа, потребно же би бул обсяжнєйши и длугши од менуета. Тот проблем композиторе ришую зоз преширйованьом форми зоз часцами; A - Б - A  на  A - Б - A - Б - A лєбо подобно як у форми ронда  на  A - Б - A - Ц - A.

Скерцо, ше лєгко розвивал и окрем же є присутни у сонатним циклусу, зявює ше и як самостойна композиция, поготову у чаше романтизма. До теди исновали даскельо Шопеново скерца хтори зложенши, обсяжни и озбильнєйши од звичайного скерца. Нєшкайши скерцо композиторе компоную вельо меншого обсягу и кратши су.

## Историят

 Поняце слова скерцо ше стрета ище под час Баховей епохи, кед ше зоз скерцом означовало кажде музичне дїло веселого характера.

Италиянске слово  *Scherzo* значи ,,шала” лєбо ,,шалїво”. Тиж алє ридше ше хаснує слово подобного значеня (бадинерие) (зоз французкого "*joking*"). Дакеди ше слово *Сcherzo* (*Scherzando* „шала”) хаснує у музичних записох у партитури же би ше назначело  часц хтору треба одграц на розбавени, весели  и шалїви способ. 

Таки приклади маме у вчасним бароку у музичних формох мадриґалох хторих наволовали ,,scherzi musicali,

## Вонкашня вяза

* ScercoЕнциклопедичний словник Брокгауза і Єфрона : в 86 т. (82 т. и 4 доп. т.). — СПб., 1890—1907. (рос. дореф.)
* [Forms - The Scherzo (1956)](https://fr.wikipedia.org/wiki/Fichier:Musical_Forms_-_The_Scherzo_(1956).webmFichier:Musical).webm Музична форма-Скерцо

## Референци


Катеґория:Музика
Катеґория:Музични термини
Катеґория:Музични форми
Гвиздаре

**Гвиздаре** (єд. гвиздар) – тоти цо на Крачун ходза по шпиваню зоз гвизду: То троме хлапци облєчени до билих, длугоких кошульох, на глави високи паперово шапки у рижних фарбох, на каждей бул вельки криж облїпени зоз златним папером. Вони представяли трох кральох хтори провадзели гвизду и ишли нащивиц народзеного Исуса Христа. Уходзели до обисцох бренкаюци зоз цинґаловом: А гвиздаре? У чистих билих кошульох, зоз шаблями у рукох, з краснима позлаценима шапками  и вицифрованима гвиздами шпиваю по хижих кельо их гарло ноши...

Гвизда була округла, направена з паперу, нука була слика Христового рождества и швичка. Гвизда ше ношела опрез себе на палїци вертикално, а вицаговала ше и горизонтално напредок и поцаговала назад. Скорей даєдни ходзели по шпиваню з гвизду, а даєдни з бетлегемом. Гвизду ношели найвецей по троме...

Таки обичай бул медзи двома шветовима войнами: Гвиздаре зоз собу ношели симболично направени вертеп, уходзели до хижох окреме поприберани и нашминкани як пастире, царове, ангели и виводзели мали театрални слички. Зоз вертепом ходзели школяре висших класох а найчастейше нащивйовали валалску интелиґенцию, учительох, священїкох, тарґовцох, ґаздох, односно ходзели до тих обисцох чийо школяре участвовали у тим способе велїчаня Христового народзеня.

## Литература

* Словнїк руского народного язика I, А – Н, Нови Сад 2017, б. 254
* Мирон Жирош *БАЧВАНСКО-СРИМСКИ РУСНАЦИ ДОМА И У ШВЕЦЕ* 1745—1991, II ТОМ, „Пестованє традициї и народнох обичайох: Крачун”, бок 200
Катеґория:Традиция
Стиржень

**Стиржень** (серб. гнојни чеп, всл. stiržeň „корень, штредок вреда“, укр. стиржень „штредок древа“; од праслав. strьžьnь): Нє мушело ше чекац най ше вред превалї, могло ше го висцискац кед бул скоро узрети (моцно сциснуц най з нього вифулькнє), лєм ше мушело мерковац най з нього видзе и стиржень, штредок вреда (то таке як стварднути оток, била котулька). Вред залапює малу часц поверхносци на скори.

## Литература

* *Словнїк руского народного язика* II, О – Я, Нови Сад 2017, б. 534
* *Руско-сербски словнїк*, Нови Сад 2010, б. 736

## Вонкашнї вязи

* Efikasno lečenje čira na koži: Od simptoma do rešenja. Vebsajt *staroplaninski-blog.rs*, 13. maj 2024.
* Šta su čirevi? Vebsajt  *Chamomilla, chamomilla.rs.*
Риф

**Риф** (слц. rif „исте“, всл. rif „исте“, карп.укр. риф „исте“, серб. риф и рив „исте“; од мадь. réf „исте“. Слово було и у ст. в. нєм.: reif): стара мера за длужину платна, локец (коло 0,779 м): Платно ше мерало на рифи. То була длужина руки од плєца по конєц пальцох, приблїжно 80 центи. 

Була и мера штвертка. Вона була длугока 25 центи;

Таки мам круг платна, єст у нїм три рифи...

## Литература

* *Словнїк руского народного язика* II, О – Я, Нови Сад 2017, б. 5399
* *Руско-сербски словнїк*, Нови Сад 2010, б. 736

## Вонкашнї вязи

* riv. Srpskohrvatski Vikirječnik. *sh.wiktionary.org*
*   riv. Srpski Vikirečnik. *sr.wiktionary.org.*
*  Milan Vujaklija, Lekskon stranih reči i izraza, *www.scribd.com*.
* STARE MERE U BAČKOJ ravnoplov.rs
Катеґория:Мери за длужину
Скорка

**Скорка** 

1. (серб. дем. кожица) фалаток скори; 

2. скорка з хлєба (серб. корица): Пред войну ше нє пило кафу, алє ше пило циґуру, або скорки з хлєба положели до млєка, та млєко подогановело, та то було як кафа; 

3. верхнї твардейши покривач жеми и под.: Дакеди зна диждж припрац тоту жем, та вецка така скорка ше направи же конопа нє може зисц, зато нє треба чекац док шеменєц пущи ключки, алє крижом дерляц да ше тота скорка потарга; 

4. (серб. кожица) часц паридї до хторей ше кладзе каменьчок, кулька и под. хтори ше виштрелює: Други конєц тих ґумох привязало ше за скорку, виштигнуту зоз старих бочкорох, а найлєпша була гевта зоз виштигнутого язика на ципелох; 

5. (серб. скоруп) шметанкова скорка на верху превареного млєка: Дзецом ше за фриштик певарйовало млєко у пецу. На тото млєко ше лапала червена скорка, хтора була барз пахняца и смачна; 

6. (серб. скрама, тена) на рани хтора зараста.

## Литература

* Словнїк руского народного язика II, О – Я, Нови Сад 2017, б. 481

* Руско-сербски словнїк, Нови Сад 2010, б. 713

## Вонкашнї вязи

* Skorup. Vebsajt Vujaklija, Definicije. vukajlija.com.

*  Кајмак. Vikipedija na srpskom jeziku. sr.wikipedia.org.
Рит

**Рит** (серб. мочвара, рит, карп.укр. рит и рет „лєшик коло води, луг,“ од мадь. rét „пажица“, нєм. Ried: „мочарна жем“): мочар. Жем попри рики, потоку або озера хтору з часу на час, длужей або кратше, вилїва вода. Даєдни рити наставаю и пре тирваце або почасове прейґмирне намаканє под'жемних водох. Од ступня намаканя завиши и  квалитет  ритових мочарних жемох (ритових чарнїцох), хтори ше углавним розвиваю на залятих подручох. Рити ше найчастейше находза коло рикох. Найпознатши рит то Копацки рит хтори защицене природне подруче. Веґетация риту завиши од длужини вилїву, та ше у нїм попри мочарових рошлїнох (шаш, над и др.) на кус висших подручох риту розвита и лєсова веґетация (верба, тополя, дуб). Рити пребувалїща рижних птицох мочаркох, а можу буц  богати и зоз рибу. З одводньованьом ше достава поверхосци прикладни за польопривредну продукцию.  

У Керестуре ше тото слово хаснує и як топоним: Рит – место нєдалєко од Дунаю при Вайскей дзе ше медзи двома шветовима войнами селєли даєдни керестурски фамелиї.

## Литература

* Словнїк руского народного язика II, О – Я, Нови Сад 2017, б. 398.

* Руско-сербски словнїк, Нови Сад 2010, б. 663.

## Вонкашнї вязи

* Značenje reči Rit. Vebsajt štaZnači.com, staznaci.com

*  Rit. Hrvatska enciklopedija, mrežno izdanje. Leksikografski zavod Miroslav Krleža, 2013. – 2025.]
Трио

**Трио** (ит. trio зоз латинского tria - „три“) - у общим смислу може значиц ґрупу трох особох. Тот термин ма окремне значенє у музики, а може означовац ансамбл сосатвнени зоз трох музичарох лєбо  музичну форму (жанр).

## Трио як музични ансамбл
Спрам составу вииводзача, розликую ше триа: инструментални, вокални (терцет  або трио) и вокално-инструментални. Инструментални триа ше розликую по составу инструментох - гомоґени (напр. смиково и смиково), и мишани (напр. смиково зоз клавиром, зоз дуйнима инструментами, зоз гарфу итд.). Трио хтори у составе зоз клавиром найчастейше ше наволує клавирски трио.
У джез музики, типични трио состав уключує клавир (ридше ґитару), контрабас и бубнї. У рок музики, трио звичайно уключує ґитару, бас ґитару и секцию бубньох, теди єден лєбо шицки музичаре тиж и шпиваю. Можлїви и други трио комбинациї напр, Емерсон, Лейк и Палмер хасновали клавиятури уместо ґитари.

## Трио як музична форма (жанр)
Термин трио ше тиж хаснує за означованє музичного дїла за три инструменти лєбо шпивацки гласи. Инструментални трио, вєдно зоз смиковим квартетом, єден зоз найчастейших типох камерней музики и походзи од давней трио сонати зоз 17. и 18. вику. 2) Водзаце место забера жанр клавирского триа (виолина, виолончело, клавир),   хтори настал штредком 18. вику у дїлох композиторох такв. Мангаймскей школи. Перши класични приклади такого триа припадаю Й. Гайдну. Смикови триа писани за виолину, виолу и виолончело тиж барз части

Трио ше вола и штредня часц тродїлного инструменталного дїла, хтори ма характер танца або  марша (крочайнїца), хтори звичайно контрастни наспрам екстремно швидких часцох. У тим смислу, трио звичайно компонента „менуета и триа“ лєбо „скерца и триа“, хтори ше предходно компоновали як часц сонати лєбо симфонийского циклуса.

## Вонкашня вяза
* Трио Аатония, Мацерова мушкатла youtube.com
* Трио Антониа и З.Кочиш, Тополї керестурски youtube.com
* Мајстори барока – Трио сонате Антонија Калдаре RTS.rs 

## Референци

Катеґория:Музика
Катеґория:Музични термини
Катеґория:Музични ансамбли
Катеґория:Музични форми
1. фебруар

**1. фебруар** — 32. дзень у року по Григориянским календаре. До конца рока єст ище 333 днї (334 днї у преступним року).

## Подїї

* 1748 — Зоз Указом австрийскей царици Мариї Терезиї, Рацки варош – Сербски город, достал назву Неопланта и статус шлєбодного кральовского городу. Серби го наволали Нови Сад. Дзекуюци привилеґийом и економским повласценьом, пошвидко основани велї школи, порушани часописи, дїйствовала Матица сербска и постал моцни сербски културни центер, Сербска Атина, як го наволовали, и индустрийни, наукови, тарґовински центер Войводини и Сербиї. Од 1998. року ше 1. фебруар означує як Дзень города, а заслужним гражданом ше додзелює Фебруарску награду.
* 1840 — У америцким городзе Балтимор отворени перши стоматолоґийни факултет.
* 1893 — Томас Едисон у Вест Оринджу у Ню Джерсию отворел перши филмски студио.
* 1950 — У Беоґрадзе основани Гайзибански музей, перши таки у Югославиї, хтори отворени за явносц у априлу 1953. року.

## Народзени

* 1919 — Олена Радловчакова, историчар русинскей литератури и култури, педаґоґ,  дружтвено-културни  дїяч у Словацкей.
* 1931 — Володимир Микита, народни маляр України (1991), предлужовач  класики закарпатскей малярскей школи.
* 1950 — Дьордє Ковачевич (*1. фебруар 1950—†6. октобер 2023), рок и поп музичар, композитор и шпивач.

## Умарли

* 2020 — Миколай Ксеняк, педаґоґ, русински писатель.
Катеґория:1. фебруар
Катеґория:Днї рока
3. фебруар

**3. фебруар** — 34. дзень у року по Григориянским календаре. До конца рока єст ище 331 дзень (332 днї у преступним року).

## Подїї
1881 — Подписани контракт о вибудови гайзибанскей драги Беоґрад – Ниш, першей у Сербиї.

1906 — Русийски писатель Лєв Толстой постал член Сербскей кральовскей академиї.

1919 — У Паризу отримана перша схадзка Дружтва народох, 9 днї по снованю тей шветовей орґанизациї.

## Народзени
1809 — Народзени нємецки композитор и дириґент Феликс Менделсон (Гамбурґ, 3. фебруар 1809 – Лайпциґ, 4. новембер 1847), у його опусу симфониї, концерти, ораториюми, кравирска и камерна музика.

1901 — Народзел ше учитель Maксим Давосир (Тернополь, 3. фебруар 1901 – Нови Сад, новембер, 1976). Учитель Maксим Давосир ше народзел у валалє Островшик, коло Трембовля, Покраїна Львов Україна. Максимово путованє по билим швеце почало од Мославини, Заґребу, Крижевцох, Чаковцу, Петнї, Болцу, Митровцу по Силбаш, Ридїцу, Вербас, Дюрдьов и Нови Сад у Бачки. Його родичи, окрем Максима, мали ище шесцеро дзеци: Марию, Анку, Кату, Михала, Цилу и Ґенчия, а без жеми, худобни, прилапели поволанку владики Дрогобецкого пойсц на роботу до Крижевцох. Там Максим бул питомец „конвикта“, або школярского дому (интернату), школяр першей класи основней школи. После основного образованя, школованє предлужел у Заґребе, дзе од 1915/1916. школского року ходзел до учительскей препарандиї хтору 1919. року закончел у Чаковцу. Перше роботне место му було у Жумберку, а по одслуженю воєного року у Сараєве и Осиєку приходзи до Бачки, до Силбашу, а потим у Дюрдьове достал стаємну роботу учителя. У тим нашим руским месце жил и робел 24 роки. Людзе у валалє го волали „мадїстер“, а школяре „пан учитель“. 

## Умарли
1468 — Йоган Ґутенберґ (Йоганес Ґенсфлайш цур Ладен зум Ґутенберґ, праве презвиско: Ґенсфлайш; нєм. Johannes Gensfleisch zur Laden zum Gutenberg, коло 1400, Маинц —3. фебруар 1468), бул нємецки металски роботнїк и пренаходзач хтори познати по своїм доприношеню технолоґиї друкованя.

1924 — Вудро Вилсон,  28. предсидатель ЗАД.

1984 — Юрко Колинчак, русински записовач фолклору, призначовал народни шпиванки и приповедки та и сам творел у тим духу.
Катеґория:3. фебруар
Катеґория:Днї рока
4. фебруар

**4. фебруар** — 35. дзень у року по Григориянским календаре. До конца рока єст ище 330 днї (331 дзень у преступним року).

## Подїї

* 1945 — почала антигитлеровска  конференция на Ялти о планох як победзиц фашистичного нєприятеля и о повойновей орґнизациї швета.
* 2003 — Обидва ради югославянского парламента вигласали Уставну повелю и Закон о єй запровадзованю, зоз чим престала исновац Союзна Република Югославия. Нова держава наволана Державна заєднїца Сербия и Чарна Гора (ДЗСЦҐ) и тирвала од 4. фебруара 2003. року по 5. юний 2006. року, понеже 3. юния 2006. року, парламент Чарней Гори преглашел нєзависносц.
* 2004 — Штирме студенти зоз Гарварду основали интернетску дружтвену мрежу Фейсбук зоз своєй хижи у студентским дому.
* Нєшка Медзинародни дзень борби процив рака. Основани є на инициятиву Шветовей здравственей орґанизациї и Медзинародного здруженя за борбу процив рака.

## Народзени

* 1912 — Михайло Молнар, педаґоґ, фолклориста и прозаїк, дїяч у култури.
* 1930 — Народзени сербски академик Борислав Пекич (Подґорица, 4. фебруар 1930 – Лондон, 2. юлий 1992), бул сценариста и єден з найвекших писательох у сербскей литератури.
* 1931 — Володимир Микита,  народни уметнїк України зоз шорох русинскей народносци.
* 1940 — Проф. др Надежда Ружич, дзивоцке презвиско Кочиш, (Нови Сад, 4. фебруар 1940 – Нови Сад, 3. януар 2002), технолоґ-енолоґ, професор Универзитета.
* 1941 — Михал Чабала, (*4. фебруар 1941-†3. авґуст 2002), академски маляр русинского походзеня, єден з найвизначнєйших русинских малярох у Словацкей у другей половки ХХ вику.
* 1955 — Микулаш Дзуринда, словацки дипломата русинского походзеня.

Катеґория:4. фебруар
Катеґория:Днї рока
5. фебруар

**5. фебруар** — 36. дзень у року по Григориянским календаре. До конца рока єст ище 329 днї (330 днї у преступним року).

## Подїї

* 1814 — У Бечу обявена Мала простонародна славеносербска песмарица Вука Караджича, хтора означела початок упознаваня Европи зоз сербску народну поезию.
* 1887 — У миланскей Скали першираз виведзена Вердийова опера Отело.

## Народзени

* 1894 — Ксения Атанасиєвич (Беоґрад, 5. фебруар 1894—Беоґрад, 28. септембер 1981), филозоф и прекладатель, перша доценткиня и перша жена котра докторовала на Беоґрадским универзитету 1922. року.
* 1900 — Народзена  Єлена Солонар (Скеуш, Румуния, 5. фебруар 1900 – Руски Керестур, 28. май 1982) апатикарка, писателька, поетеса. Маґистер фармациї Єлена Солонар дзивоцке Поливка, остала у паметаню як почитована керестурска апатикарка и гумани здравствени роботнїк.

## Умарли

* 1959 — Ґеорґий Геровски, карпаторуски линґвиста, етноґраф, педаґоґ, унук Адолфа Добрянского.

Катеґория:5. фебруар
Катеґория:Днї рока
6. фебруар

**6. фебруар** — 37. дзень у року по Григориянским календаре. До конца рока єст ище 328 днї (329 днї у преступним року).

## Подїї

* 1876 – Основане Сербске дружтво Червеного крижа. Дружтво основане у Дворани беоґрадскей општини на инициятиву др Владана Дьордєвича (1844–1930) воєного лїкара. Нєшка Червени криж Сербиї Националне дружтво, а Медзинародни комитет Червеного крижа 21. септембра 2006. року Червеному крижу Сербиї потвердзел континуитет у нєпреривним тирваню од 1876. року.
* 2008 – У Тителу отримана промоция кнїжки *Библиоґрафия Руснацох у Югославиї* 1918–1980, кнїжка 1, Библиоґрафия кнїжкох, календарох, часописох и новинох на руским язику, хтору пририхтала Мария Чурчич, библиотекарска совитнїца у Матици сербскей у пензиї. Кнїжку видала Библиотека Матици сербскей 2006. року. Публикация *Библиоґрафия Руснацох у Югославиї* 1918–1980 настала як резултат роботи у рамикох проєкта хтори пририхтани 1975. року у Дружтве за руски язик и литературу, на инициятиву Дюри Варґи, алє реализацию у подполносци превжала Библиотека Матици сербскей. Под заєднїцким насловом *Библиоґрафия Руснацох у Югославиї* 1918–1980 обявени два томи того дїла. Тим фаховцох 1990. року видал други том, вон облапя 400 боки, а перши том хтори пририхтала Мария Чурчич обявени на вецей як 1000 боки. У обидвох томох облапени тексти зоз наукових, фахових и литературних часописох, як и тексти зоз моноґрафских публикацийох.

## Народзени

* 1866 – Народзел ше у Руским Керестуре о. Андрей Лабош мл. (Руски Керестур, 6. фебруар 1866 – Коцур, 16. юлий 1920), парох дюрдьовски и коцурски, вицеархидиякон бачко-сримски. Священїк Андрей Лабош младши бул администратор у Новим Садзе (1889), капелан у Руским Керестуре (1889–1893), священїк у Дюрдьове (1893–1906) и Коцуре (1906–1920). У Дюрдьове закончел церкву (1900), а у Коцуре церква омальована (1910). Мал титулу капелана extra urbem Папи Лєва XIII (меновани є зоз декретом 27. юлия 1897). Бул инициятор приходу монахиньох шестрох Служебнїцох Непорочней Дїви Мариї зоз Галичини до Коцура (1915).
* 1970 – У Вербаше народзени Ненад Канюх (Вербас, 6. фебруар 1970 – Руски Керестур 25. октобер 2004), член драмского ансамбла РНТ. У Руским Керестуре закончел и основну школу, Штредню школу за транспорт закончел у Кули и здобул званє транспортни технїчар, а по законченю 5. ступня здобул и званє инструктор воженя. Робиц почал такой по законченю школованя у Автотранспортним подприємстве *Кулатранс*, а од 1990. робел як инструктор воженя у Автошколи *Ковач* у Руским Керестуре. Зоз театралну дїялносцу ше почал занїмац у основней школи, анґажовал го учитель и режисер аматер Йовґен Медєши у дзецинскей драмскей ґрупи при Керестурскей сцени АРТ Дядя. Од 1986. року постал стаємни член Керестурскей сцени АРТ Дядя, а и Руского народного театра *Петро Ризнич Дядя*. Освоєл награду за найлєпше одбавену улогу у театралним фалаце Х. Бойчева *Обласни шпиталь* на 45. Драмским мемориялу *Петра Ризнича Дядї* 2013. року.

Катеґория:6. фебруар
Катеґория:Днї рока
7. фебруар

**7. фебруар** — 38. дзень у року по Григориянским календаре. До конца рока єст ище 327 днї (328 днї у преступним року).

## Подїї

* 1992 — У Мастрихту у Голандиї представнїки 12 державох Европскей заєднїци подписали Мастришски контракт зоз хторим тота економска заєднїца од 1. новембра 1993. року постала Европска уния – политично-привредни союз у хторим нєшка 27 держави членїци.
* Нєшка ше означує Медзинародни дзень живота.

## Народзени

* 1477 — Народзени анґлийски гуманиста и державнїк Томас Мор (Лондон, 7. фебруар 1478 – Лондон, 6. юлий 1535), творитель утопийского социялизма, писатель социялних, историйних и теолоґийних дїлох.
* 1812 — Народзел ше анґлийски писатель Чарлс Дикенс (Лендпорт, 7. фебруар 1812 – Хаям, 9. юний 1870), снователь социялного романа, представитель реализма, автор є романох: Оливер Твист, Дейвид Коперфилд, Пиквиков клуб…
* 1864 —  Антоний Годинка (12. януар 1846, Ладомиров - 15. юлий 1946, Будапешт), историчар, етноґраф, педаґоґ,  науковец  русинского напряму.
* 1885 — Народзени америцки писатель Синклер Луис (Сок Сентер, 7. фебруар 1885 – Рим, 10. януар 1951), добитнїк Нобеловей награди за литературу 1930. року.
Катеґория:7. фебруар
Катеґория:Днї рока
Менует

**Менует** (франц.- *menuet*, ит.- *minuetto)* то музична форма, тип зложеней тродїлней писнї A-Б-A у 3/4 ромири такта. Виводзи ше го у  мирнєйшим, умереним темпу.

Менует стари французки ґрациозни народни танєц (16. вик), мено достал пре свойо танцованє зоз лєгкима „малима” крочаями и на ,,пальцох,”* (*такв*. pas menus)*.

## Походзенє
Предпоставка же коренї менуета у Бретанї. Менует припада жанру француского танца, а од 17. вику постал балски танєц, бул през цали вик популарни и розширел ше по цалей Европи. Танцовал ше на балох и других шветочних нагодох.

Менует постал нательо популаризовани алє и оддалєни од своїх основних правилох племенїтосци же танєчни фаховци у цеку 18. вика попробовали у своїх трактатох и едукацийох очувац його першобутну чистоту и зачувац менует од контаминациї, поєдноставйованя и прейґмирней „популаризациї“ розпространєней пракси у балских салонох.

## Историят
У 17. вику менует бул звичайно часц барокней свити (циклична форма), а у цеку класичней епохи и далєй остал форма танцу, хасновани є у цикличних композицийох. Треци став стандардней симфониї вше бул записани у форми-жанру менуета. Познєйше ше подполнєйше розвил часто зоз длугшу музичну форму- Менует и трио и бул барз хасновани як став у вчасней класичней симфониї.

Концом 17. и у 18. вику форма (жанр) менует бул широко заступени у клавирскей и камерней музики (Франсоа Куперен, Жан-Филип Рамо, Андре Кампрас и други. „Обовязково,“  менует бул часц у инструменталней свити (Й. С. Баха, Ґ. Ф. Гендла), дакеди аж и у увертири за оперу. 

## Менует у других музичних формох
Познєйше ше менует розвил и стилизовал у инструменталней музики та ше хасновал и у оперох и балетох К. В. Ґлука. У класичней епохи, менует ше почал хасновац як часц сонатно-симфонийского циклуса, звичайно поставени медзи спомалшенима часцами. Менует у вчасних симфонийох Й. Гайдна,  достава живши и веселши характер, и на тот способ ше приблїжує танєчному характеру. В. А. Моцарт уведол лирски, часто шмели интонациї до менуета. У симфонийох Л. Бетовена, менует поступно заменює скерцо. Познєйше, у 19. вику, менуети писали Петро И. Чайковски, Клод Дебиси, Сати, М. Лисенко и други композиторе.

Нєшка ше менует може найсц на месту предостатнього става сонатного циклуса и може мац характер и ритмични нєправилносци хтори го досц оддалюю од першобутней наменки.

## Литература
• Russell, Tilden. 2006. "The Minuet According to Taubert".    Dance Research: The Journal of the Society for Dance Research 24, no. 2 (Winter): 138–162.

## Вонкашнї вязи
* Менуєт   Музыкальный энциклопедический словарь, под ред. Г. В. Келдыша. — М., «Советская энциклопедия» 1990.
* V. A. Mozart - Menuett Музика и танєц.
* menuett wassermusik Менует зоз ,,Музика на води'' Ф.Гендла,  youtube.com
 
## Референци

Катеґория:Музика
Катеґория:Музични термини
Катеґория:Музични форми
Катеґория:Барокни танци
8. фебруар

**8. фебруар** — 39. дзень у року по Григориянским календаре. До конца рока єст ище 326 днї (327 днї у преступним року).

## Подїї

* 1865 — Ґреґор Мендел обявел свойо пренаходки у ґенетики, алє наукови швет на нїх одреаґовал  аж о 35 роки, по шмерци науковца.
* 1984 — У Сараєве отворени 14. жимски олимпийски бависка, тирвали по 14. фебруар 1984. року.
* 1992 — Отворени 16. жимски олимпийски бависка у Францускей у Албертвилу.
* 2002 — 19. жимски олимпийски бависка отворени у ЗАД у Солт Лейк Ситию.

## Народзени

* 1828 — Народзени французки писатель Жил Верн (Нант, 8. фебруар 1828 – Амєн, 24. марец 1905), автор науково-фантастичних романох, поета и драмски писатель.
* 1834 — Дмитрий Иванович Менделєєв (Тобольск, Сибир, 8. фебруар 1834 – Санкт Петербурґ, 2. фебруар 1907), хемичар, творец Периодичней системи елементох.
* 1866 — Мозес Гомберґ, америцки науковец у обласци орґанскей хемиї, оцец хемиї радикалох.
* 1938 — др Леона Доротич Ґутеша (Руски Керестур, 8. фебруар 1938 – Дюрдьов, 5. октобра 2022), єдна з пионирох гуманей ґенетики у дакедишнєй СФРЮ, а остатнї вецей як 20 роки живота була активна на полю волотнерскей еколоґийно-просвищуюцей роботи у родним Руским Керестуре.

## Умарли

* 1725 — Петро Вельки, цар и император Русиї
* 1962 — Микола Сеґеди (*3. юлий 1927—†8. фебруар 1988.), учитель, новинар, писатель-гумориста.
Катеґория:8. фебруар
Катеґория:Днї рока
10. фебруар

**10. фебруар** — 41. дзень у року по Григориянским календаре. До конца рока єст ище 324 днї (325 днї у преступним року).

## Подїї

* 1940 – Премиєрно приказана перша епизода рисованого филма Том и Джери.
* 1946 – Основани *Руски културни центeр* у Новим Садзе. До 1996. року Дружтво мало мено КУД „Максим Горки“, а потим робело з меном Руске културне просвитне дружтво (РНПД) же би 2011. року пременєло назву и нєшка є – *Руски културни центер* (РКЦ). Основна програмска ориєнтация РКЦ пестованє култури, традициї и просвити войводянских Руснацох, а окреме Руснацох у Новим Садзе и отворене є ґу шицким хтори ше жадаю уключиц до роботи Дружтва. Активно робя велї секциї – Фолклорна секция, Женска и хлопска шпивацка ґрупа, Народни оркестер, Драмски студио РКЦ, Хор *Гармония*, а у просторийох Дружтва отримує ше и велї мултимедиялни програми.

## Народзени

* 1930 – Народзени редактор часописа за дзеци *Пионирска заградка*  Янко Рац (Руски Керестур, 10. фебруар 1930 – Нови Сад, 24. септембер 2013), педаґоґ и писатель за дзеци, єден з перших руских новинарох у Рускей редакциї Радио Нового Саду, и активни член *[[Дружтво за руски язик, литературу и културу|Дружтва за руски язик и литературу]]* од його снованя.
* 1949 –Янко Голик (*10. фебруар 1949—†31. май 2020) бул дипломовани економиста, овласцени ревизор, активни член *Рускей матки* и *Дружтва за [[руски язик]], литературу и културу*.

## Умарли

* 1837 – Александер Серґеєвич Пушкин, русийски поета, писатель и автор театралних фалатох.
* 1914 – Кирил Сабов, русински педаґоґ, видаватель, народни дїяч.

Катеґория:10. фебруар
Катеґория:Днї рока
11. фебруар

**11. фебруар** — 42. дзень у року по Григориянским календаре. До конца рока єст ище 323 днї (324 днї у преступним року).

## Подїї

* 1893 — Янош Чонка и Донат Банки  патентировали карбуратор.
* 1945 — У Ялти закончена конференция вождох трох силох антигитлеровскей коалициї, на хторей совєтски лидер Йосиф Сталїн, предсидатель ЗАД Френклин Рузвелт и британски премиєр Винстон Черчил порадзели воєни плани за законченє Другей шветовей войни и одредзели нови одношеня у Европи и у швеце после войни. Троме лидере усвоєли резолуцию о „шлєбодней Европи” и порадзели ше о снованю Зєдинєних нацийох як общей медзинародней орґанизациї за мир и безпечносц у швеце.
* 2005 — Дзень безпечного интернету ше на инициятиву Европскей комисиї ґлобално означує з цильом промовованя безпечного и одвичательного хаснованя интернета и других диґиталних технолоґийох. Традицийно ше Дзень безпечного хаснованя интернету означує другого вовторку у фебруаре каждого року же би ше освидомело безпечнєйше и лєпше хаснованє интернету за шицких, а окреме за дзеци и младих. Дзень безпечнєйшого интернету порушани як инициятива проєкту ЕУ SafeBorders 2004, а Европска мрежа за дзвиганє свидомосци Insafe, го службено прилапела 2005. року.

## Народзени

* 1847 — Народзени америцки физичар, пренаходзач Томас Алва Едисон (Майлан, Огайо,  11. фебруар 1847 – Вест Ориндж, 18. октобер 1931), хтори реґистровал вецей як тисяч патенти, уключуюци склєняну грушку зоз угльову нїтку, фоноґраф, микрофон, меґафон, фонометер. Усовершел и телеґраф и акумулатор и значно злєпшал динамо машину, пренашол кинетоскоп и перши применєл целулоидну филмску пантлїку од 35 милиметри. Направел перши филмски ателє.
* 1918 — Инґмар Берґман, шведски филмски и театрални режисер,  писатель и драматичар.
* 1923 — У Руским Керестуре народзени Йовґен Медєши (11. фебруар 1923 – 29. новембер 2008), учитель, спортски роботнїк, ґлумец и режисер-аматер.

## Умарли

* 1894 — Анатолий Кралїцки,  монах ряду св. Василия Велького, дїяч у церкви,  педаґоґ, писатель, етноґраф, русински народни будитель.
* 1948 — Серґей Михайлович Ейзенштайн, русийски режисер.
Катеґория:11. фебруар
Катеґория:Днї рока
12. фебруар

**12. фебруар** — 43. дзень у року по Григориянским календаре. До конца рока єст ище 322 днї (323 днї у преступним року).

## Подїї

* 2006 — У Словениї одкрити вирус птичей ґрипи Х5.
* 2010 — У канадским Ванкуверу почали XXI жимски олимпийски бависка.
* 2019 — почала важиц, по основу закона, нова назва держави Сиверна Македония.

## Народзени

* 1809 — Абрагам Линколн, 16. предсидатель ЗАД.
* 1809 — Нєшка ше означує Дарвинов дзень (Darwin Day) на чесц анґлийскому науковцови Чарлсови Дарвинови (Шрузбери, 12. фебруар 1809 – Даун, 19. април 1882). Анґлийски биолоґ Чарлс Дарвин народзени на нєшкайши дзень, творец є теориї о еволуциї живих єствох, хтора наволана дарвинизем.
* 1835 — Анатолий Кралїцки,  монах ряду св. Василия Велького, дїяч у церкви,  педаґоґ, писатель, етноґраф, русински народни будитель.
* 1841 — Народзени Лаза Костич (Ковиль, 12. фебруар 1841 – Беч, 26. новембер 1910) по образованю бул доктор правних наукох, а познати є як сербски поета, новинар, драмски писатель и естетичар.
* 1866 — Иван Поливка, педаґоґ, фолклориста,  дїяч у култури.
* 1882 — Народзени сербски академик Любомир Иванович (Беоґрад, 12. фебруар 1882 – Беоґрад, 23. новембер 1945), маляр, пионир сербскей ґрафики.
* 1920 — Семен Панько,  подкарпатски  поета, писатель, прекладатель и новинар.
* 1922 — Василь Молнар, русински педаґоґ и писатель.

## Умарли
1966 —  Петро Ризнич Дядя (28. април 1890—12. фебруар 1966), найзначнєйши театрални дїяч при Руснацох у Бачкей и наставнїк у першей рускей ґимназиї у Руским Керестуре.

1992 — Любомир Такач (*21. марец 1923-†12. фебруар 1992), економиста, новинар, дружтвено-политични дїяч.

2000 — Чарлс Монро Шулц (26. новембер 1922 – 12. фебруар 2000) бул америцки карикатуриста и снователь стрипа Кикирики, дзе попри других, главни подоби Чарли Браун и Снупи. Трима ше же є єден з найзначнєйших карикатуристох шицких часох.

2013 —  Свен Роналд Ґуставсон шв. Sven Ronald Gustavsson (*1. юний 1938—†12. фебруар 2013), шведски линґвиста, слависта, виглєдовач ткв. малих язикох, универзитетски професор.
Катеґория:12. фебруар
Катеґория:Днї рока
13. фебруар

**13. фебруар** — 44. дзень у року по Григориянским календаре. До конца рока єст ище 321 дзень (322 днї у преступним року).

## Подїї

* 1668 — Шпания припознала нєзависносц Портуґалиї.
* 1955 — Першираз додзелєна НИН-ова награда за роман рока.
* 2002 — Шкотски парламент забранєл лови на лїшки, так Шкотска постала перша хтора забранєла тот популарни „спорт” британскей аристократиї.
* 2011 — Нєшка Шветови дзень радия, хтори утвердзел УНЕСКО, як здогадованє на перше емитованє програми Радия Зєдинєний нацийох 13. фебруара 1946. року.
* 2019 — Кральовски музей у Амстердаму виложел першираз шицки Рембрантово дїла, хтори у власнїцтве того музея, з нагоди 350-рочнїци од шмерци голандского маляра.

## Народзени

* 1871 — Леся Українка, найпознатша українска поетеса, писателька и авторка театралних текстох.
* 1923 — Гавриїл Мирошай,  дириґент и хормайстор Старославянского грекокатолїцкого катедралного хору св. Йоана Хрестителя у Прешове.

## Умарли

* 1883 — Рихард Ваґнер, нємецки композитор, виразни представитель  музичного романтизма
* 1904 — Иван Силвай, грекокатолїцки священїк, русински писатель, етноґраф, културни дїяч на Угорскей Руси.
* 1918 — Калман Демко,  педаґоґ, историчар,  редактор русинских новинох *Недиля*, посланїк у угорским парламенту.
* 2011 — Юлин Бучко (*4. марец 1958—†13. фебруар 2011), наставнїк у музичней школи, музични редактор у радию, роботнїк у култури и композитор.
* 2025 —  Любомир Дудаш (*13. фебруар 1955 —† 21. септембер 2025), новинар, фоторепортер, длугорочни ґлумец-аматер ансамблу РНТ *Петро Ризнич Дядя* и сотруднїк *Руского слова*.
Катеґория:13. фебруар
Катеґория:Днї рока
14. фебруар

**14. фебруар** — 45. дзень у року по Григориянским календаре. До конца рока єст ище 320 днї (321 дзень у преступним року).

## Подїї

* 1835 — У Князовини Сербиї усвоєни Стритенски устав, перши устав у модерней сербскей историї. Написал го секретар княза Милоша Обреновича Димитриє Давидович, а на прикладох французкого и белґийского уставу. Княз Милош Обренович устав утаргнул уж у марцу.
* 1835 — Под назву Князовско-сербски театер у Краґуєвцу, на инициятиву Йоакима Вуїча и зоз пенєжну помоцу княза Милоша Обреновича, основани перши театер у Сербиї.
* Сербска православна церква нєшка слави святого Трифуна, велькомученїка хтори настрадал за християнску виру, и трима ше жє є защитнїк винїцох, шацох, щирей любови християнох, алє и защитнїк рижних ремеслох. З нагоди швета святого Трифуна нєшка ше символично орезую винїци и пошвецаю з вином зоз чим ше означує нова сезона.
* Заходни церкви означую святого Валентина або Дзень залюбених. Святи Валентин бул християнски мученїк хтори жил у трецим вику и страдал за Христову виру. Од 15. вику ше го почало повязовац зоз Дньом залюбених прето же, як ше вери, винчал воякох цо тедишнї римски цар Клаудио Други строго бранєл.
* Нєшка и Шветови дзень очуваня енерґиї.

## Народзени

* 1732 — Йоан Брадач, перши владика самостойного Мукачевского  грекокатолїцкого владичества.
* 1914 —  Йовґен Планчак (*14. фебруар 1914—†16. фебруар 1977), учитель, новинар, писатель, дружтвени роботнїк.
* 1928 — [Владика [Йоаким Гербут]] (Руски Керестур, 14. фебруар 1928 – Скоплє, 15. април 2005), бул владика скопски за римокатолїкох и апостолски визитатор за католїкох восточного обряду у Македониї.
* 1961 — [Дюра Будински ](https://rsk.wikipedia.org/wiki/%D0%94%D1%8E%D1%80%D0%B0_%D0%91%D1%83%D0%B4%D0%B8%D0%BD%D1%81%D0%BA%D0%B8_(%D0%BC%D1%83%D0%B7%D0%B8%D1%87%D0%BD%D0%B8_%D1%80%D0%B5%D0%B4%D0%B0%D0%BA%D1%82%D0%BE%D1%80))(*14. фебруар 1961 - †20. януар 2025), музични редактор у Радио-телевизиї Войводини, мулти-инструменталиста, композитор.
* 1966 — Народзени поета, прозни писатель и литературни критичар  Звонимир Няради (Руски Керестур, 14. фебруар 1966 – 15. април 1993).
Катеґория:14. фебруар
Катеґория:Днї рока
Владимир Рамач

**Владимир Рамач** (*5. марец 1944-†30. май 2023), фодбалер, першотимец ФК *Русин* з Руского Керестура од 1961-1971.

## Биоґрафия
Владимир Рамач народзени 5. марца 1944. року у Руским Керестуре. Оцец Йоаким Рамач и мац Натала родз. Сивч. Владимиров оцец Йоаким, волани Черчил, бул  познати фодбалер ФК *Русин*. Йоаким, як вояк Народноошлєбодительного войска, погинул 9. марца 1945. року у борбох за ошлєбодзенє жеми, а мали Владимир мал теди лєм 11 мешаци. Треба повесц же оцец Владимировей мацери Натали Йовґен Сивч, познати керестурски комуниста и антифашиста, бул гарештовани 1942. року з боку мадярских власцох и одведзени до Мадярскей одкаль ше нїґда нє врацел. Так Владимира ховала мац Натала з помоцу єй дїда Миколи и баби Ани Сивчових.

Владимир закончел основну школу у Руским Керестуре, штреднє образованє здобул у Зомборе а дипломовал на Висшей  машинскей школи у Новим Садзе. 

## Спортска кариєра
Владимир  Рамач  Рамзес, його вельки приятель Владимир Рац Зебо и и ище даскельо добри бавяче керестурского ФК *Русин* виросли зоз шорох барз талантованого подростку хтори теди водзел учитель Янко Олеяр.

Векшу часц бавячох того талентованого подростоку познєйше превжал тренер Владимир Малацко Учо и составел екипу ФК *Русина* хтора постала стабилни член Бачкей лиґи (зони). ФК *Русин* концом 60–их и початком 70–их рокох прешлого вику бавел у 4. ранґу югославянских фодбалских першенствох. 

Владимир Рамач за першу екипу *Русина* почал бавиц у першенстве 1961 року. Бул преднї вязни бавяч, алє и ґолґетер. Владимир 1966. року на 24 першенствених змаганьох посцигнул 27 ґоли. 

Фодбалску кариєру у *Русину* Владимир Рамач Рамзес закончел 1971. року. Бул то час кед почал робиц у  подприємстве *Автоуниверзал* у Новим Садзе. На тим роботним месце  робел по пензионованє.

Владимир Рамач ше оженєл зоз  Наталию родз. Рац и у малженстве мали синох Златка и Владка. 

Владимир Рамач умар 30. мая 2023. року у Новим Садзе. Поховани є 1. юния 2023. року  на теметове у Руским Керестуре.

## Ґалерия

Файл:V Rac, V Malacko i V Ramač.jpg|Владимир Рац Зебо, Владимир Малацко Учо и Владимир Рамач Рамзес


## Литература

## Вонкашнї вязи

* Й. Г, Владимир Рамач (1944-2023), новини *Руске слово*, число 23 (4048), 9. юний 2023, б. 36.

Катеґория:Руснаци у Сербиї
Катеґория:Керестурци
Катеґория:Спортисти
Катеґория:Фодбалере ФК Русин
Катеґория:Народзени 1944
Катеґория:5. марец
Катеґория:Умарли 2023
Катеґория:30. май
Крилос

**Крилос** (греч. *κλῆρος klēros* – священство; од старшей форми клирос; укр. *клирос*; рсй. *клирос* и нар. *крылос*; серб. *клирос*) або **клирос**, означує место або простор на южним и сиверним боку солеї у святим храме. То места дзе стоя (шедза) чтеци, дзияци, хор и церковни послужителє. У церкви вше єст два крилоси. Крилос тиж означує цале бочне (сиверне и южне) кридло церкви до хторого ставаю вирни под час богослуженя. Понеже дакеди шпивали лєм клирики (священство) та так тоти места достали назву клирос.

Крилос на правим боку ма одредзену предносц у одношеню на лїви крилос. Крилоси наглашени и з окремним архитектонским ришеньом, так же на тих местох храм преширени, а крилосов простор „углїбени” до правого и лївого мура храму. У крилосу главна ствар то пулт за кнїжки зоз хторих ше богослужи, а ту ше находзи и орманчик дзе ше одклада дзияцки богослужебни кнїжки, та и столки у хторих стої дзияк (протопсалта) и други шпиваче. Сам пулт може буц двояки, рухоми и нєрухоми. Нєрухоми досц широки же би ше на ньго источашнє могло положиц вецей кнїжки, а рухоми узши, ма пирамидални випатрунок и зробени є так же би ше могол обрациц коло своєй осовини. На нїм источашнє можу буц отворени и штири вельки кнїжки, а вше ше го обраца так же би у датей хвильки пред дзияком або шпивачами була праве тота кнїжка хтора потребна. И дзияци и шпиваче би мали буц рукоположени за тоту службу, и так таїнствено уключени до чину священства, до клиру, та прето место дзе стоя под час богослуженя дараз ношело мено клирос.

Крилос представя нєбесну славу, а людзох хтори шпиваю у нїм трима ше за представительох нєбесниих хорох.

Народна назва за крилос з тим значеньом то хижка. На предку хижки место – крилос – за дзияцох. 

## Литература

* о. др Роман Миз, *Церковно литурґийно литурґични лексикон*, НВУ Руске слово и Грекокатолїцка парохия святих апостолох Петра и Павла, Нови Сад, 2011. бок 168.
* *Словнїк руского народного язика* I, А – Н, Нови Сад 2017, бок 646.

## Вонкашня вяза
*   Kliros, на польскей википедиї

Катеґория:Релиґия
Бачки Петровец

**Бачки Петровец** (серб. Бачки Петровац; слц. *Báčsky Petrovec*) – городске населєнє у Сербиї и шедзиско истоименовей општини у Южнобачким управном округу. Спрам Попису зоз 2022. року було 5.227 жительох.

## История
На териториї населєня Бачки Петровец уж у праисторийним периодзе було населєня, а найсташе споминанє тото з 13. вику кед є припознати за самостойну церковну општину з церкву хтора пошвецена св. Петрови. Мено Петровец ше наводзи и у историйних жридлох и аналох зоз 15. и 16. як и 17. вику. Мена Бодонь, Телек и Драґово бешедую о тим же перши жителє ту були Мадяре и Серби. У турским чаше ту ше спомина валал зоз 19, потим зоз 5 и при концу 16. вику 28 фамелиями. У чаше Ракоцийового повстаня Драґово, Бодонь и други населєня були спалєни и остал лєм Петровец. 

У першей половки 18. вику пришло до селїдби Словацох на Долню жем. Року 1747. Приведзени перши Словаци до Бачкей на маєток Чарноєвичох у Футоґу. Там им уступена часц старей општини Петровец дзе було 19 сербски фамелиї. Перши словацки приселєнци походза з Новоградскей Столици (хтора ше нєшка находзи у Мадярскей). 

## Привреда
У тим краю розвита польопривреда, а окреме було познате хмелярство. Хмель желєне ровнїнске злато з Бачкого Петровцу, барз познати у швеце. Пре блїзкосц Нового Саду, векшина жительох кажди дзень путує до варошу. Окрем Нового Саду, вельке число жительох роби у сушедней Бачкей Паланки. Подруче Бачкого Петровцу у системи Канала Дунай-Тиса-Дунай ма ловиска и друге природни атрактивносци.

## Туризем и рекреация
У Бачким Петровцу  2012. року отворени аква парк Петроленд,  найвекши аква парк у Сербиї и єден з найвекших у юговосточней Европи. До його вибудови словацка компания Aqua Therm Invest инвестовала 22 милиони еври. Аква парк ше находзи на уходзе до Бачкого Петровцу, на драги до Нового Саду, од хторого Бачки Петровец оддалєни 18 km. 

## Демоґрафия
У населєню Бачки Петровец жию 5.434 полнолїтни гражданє, а штредня старосц жительства виноши 40,7 роки (38,5 при хлопох и 42,8 при женох). У населєню єст 2.567 обисца, а штреднє число членох по обисцу 2,62.

## Ґалерия

Файл:Gymnasium Jan Kolar.jpg|Будинок ґимназиї *Ян Колар* у Бачким Петровцу на початку 20.вику.
Файл:Ulaz u gimnaziju za profesore.JPG|Гимназия *Ян Колар* у Бачким Петровцу, уход за професорох.
Файл:Wiki.Vojvodina V Bački Petrovac 468.jpg|Матей Чанї - памятнїк.
Файл:Matica slovenská in Bački Petrovac (2).jpg|Будинок и шедзиско Националного совиту Словацох - Матица словенска у Б. Петровцу.
Файл:Galerije Zuzke Medvedjove.JPG|Ґалерия Зузки Медвєдовей
Файл:Katol.crkva u B.Petrovcu.JPG|Католїцка церква.
Файл:Oldest house in Bački Petrovac (2).jpg|Найстарша хижа у Бачким Петровцу.
Файл:Young Slovak men national costume formal Bački Petrovac.jpg|Леґинє у традицийним словацким облєчиве, початoк 20. вика.


## Вонкашнї вязи

* Бачки Петровац. Википедија на српском језику, sr.wikipedia.org, 11. мај 2005.

## Референци


Катеґория:Места у Войводини
Катеґория:Словаци у Сербиї
Диронь

**Диронь** (серб. *Дероње*; мадь. *Dernye*, нєм. *Dornau*) валал у општини Оджак, у Заходнобачким округу, у Сербиї.

## История
Место ше першираз спомина под мадярску назву *Déronya* 1764. року. 

Терашня православна церква справена 1869. року и пошвецена є Собору святого архангела Михаила. 

Основна школа у Дироню, на основи историйних документох, роби од 1733. року. У школи ше учело читац и писац, а було и поуки о християнскей науки и шпиванє по вирском закону. Кед ше оберало грозно и два до три тижнї кед ше звожовало лєтнї урожаї, школа була заварта. Року 1856. школа постава штирокласна, а наставу и далєй тримаю вирски особи. Школски будинок направени 1893. року, а по Другей шветовей войни є добудовани и реновирани. Од 1954. року школа подполна осемрочна.

По Другей шветовей войни, под час колонизациї, до Дироню приселєни людзе з околїска Пироту.

## Културни збуваня

**Тамбурка фест** то тамбурашски фестивал хтори ше започал отримовац у Дироню. Року 2008. *[[Тамбурка фест]]* типа смотри тамбурашох зоз шицких меридиянох  орґанизовани у живописним „найтамбурашским” валалє Диронь, у Бачкей (Войводина).

После штирох рокох отримованя у Дироню, 2012. року, фестивал вимесцени до Нового Саду и на Петроварадинску твердиню. Од 2013. року попри интернационалного змаганя тамбурашох у Петроварадину, отримує ше котинуовано у Дироню **т''амбурашски собор**'', смотра ансамблох такв. домашнїх „бандох” односно тамбурашских оркестрох у хторих преважно преовладую инструменти з ,,фамелиї тамбурох. Тота смотра преросла до традицийней локланей манифестациї по хторей место Диронь постало познатше у Сербиї и иножемстве.

## Демоґрафия
Спрам Попису зоз 2022. було 2.106 жительох (спрам Попису зоз 2002. було 2.847 жительох). У населєню єст 800 обисца, а штреднє число членох по обисцу 3,11.

У населєню Диронь 2002. жил 2.241 полнолїтни житель, а штредня старосц жительства виноши 40,0 роки (38,5 при хлопох и 41,5 при женох). 

## Ґалерия

Файл:Deronje, Catholic Church.jpg|Католїцка церква у Дироню.
Файл:Deronje, The crucifix in front of the Catholic Church.jpg|Христово розпяце опрез католїцкей церкви.
Файл:Deronje, The steeple of the Catholic Church.jpg|Турня на католїцкей церкви у Дироню.


## Вонкашнї вязи

*  Дероње. Википедија на српском језику, sr.wikipedia.org, 17. януар 2007.
* Tamburica fest proglašen za najbolji etno festival u Evropi b92.net

## Референци


Катеґория:Места у општини Оджак
Телечка

**Телечка** (мадь. Bácsgyulafalva) населєнє у административней обласци городу Зомбора, у Заходнобачким управним округу, у Сербиї. Оддалєне є 22 километри од Зомбора и 7 километри од Кляїчева. И по поверхносци и по чишлє жительох єдно є з найменших населєньох у городскей општини. Спрам Попису зоз 2022. року мало 1.182 жительох.

## История
Нєшкайши валал Телечка настал 1883/84. року, кед ше ту преселєли даскельо стотки мадярски фамелиї зоз сиверного Банату, найвецей зоз Саяну, алє и з других мадярских калалох у околїску Кикинди. Под вождством Дєрдя Шипоша, потим як достали нєобходни согласносци царского двору и мадярского министра финансийох ґрофа Дюли Сапария, населєнци вєшенї 1883. року напущели свойо часто вилївани банатски валали и прешли на пустару Кула у каравану у хторим було вецей як 200 запрагни кочи. Ту понаправяли колїби, подзелєли, означели и зашали жем, а на яр 1884. року приведли и свойо фамелиї, та почало парцелованє будуцих улїцох и портох за хижи. Населєнє, на чесц мадярского министра финансийох Дюли Сапария, наволане Дюлафалва (познєйше Бачдюлафалва).

## Демоґрафия
У населєню Телечка жию 1.689 полнолїтни гражаданє, а штредня старосц жительства виноши 42,4 роки (39,4 при хлопох и 45,2 при женох). У населєню єст 785 обисца, а штреднє число членох по обисцу 2,65 (Попис 2002).

## Вонкашнї вязи
* [ Телечка.](https://sr.wikipedia.org/sr-ec/%D0%A2%D0%B5%D0%BB%D0%B5%D1%87%D0%BA%D0%B0_(%D0%A1%D0%BE%D0%BC%D0%B1%D0%BE%D1%80)) Википедија на серпском језику, sr.wikipedia.org, 5. мај 2006.

## Референци